Eyvind Vesselbo (V), 2008-05-14:
Jeg tror, at hr. Per Clausen bliver meget skuffet over den her debat, fordi den vil omhandle en lang række nye initiativer, som ministeren jo allerede er kommet med, og som regeringen har taget.
Den pessimisme, hr. Per Clausen tager udgangspunkt i i en forespørgsel, han selv har stillet, er jo ikke særlig befordrende for, at vi i fællesskab kan nå frem til nogle fornuftige løsninger.
Det jo nok også derfor, at Enhedslisten stort set aldrig er med i noget forlig sammen med regeringen på det her område.
Men det, det drejer sig om, er den her OECD-rapport.
Det er jo en rapport, som laves en gang imellem af OECD, hvor man vurderer, analyserer, snakker lidt med landet, får nogle tal fra det enkelte land, og så skriver man en rapport, hvor man laver nogle beskrivelser af miljøpolitikken, nogle vurderinger og nogle anbefalinger.
Det gjorde man i 1999, og man har brugt stort set den samme procedure nu, hvor den her rapport er kommet i 2008.
Der er ros, der er meget ros.
Der er 37 anbefalinger.
Og så er der søreme nogle, der siger, at sådan nogle anbefalinger er en kritik af regeringens miljøpolitik.
Altså, det at anbefale noget behøver jo ikke at være en kritik, fordi det, OECD også siger i rapporten, er, at det egentlig går meget godt i Danmark.
Vi har en lang række gode initiativer på vandområdet, på drikkevandsområdet, hvor vi har godt, rent drikkevand, grundvand.
Vi har taget nogle gode initiativer på vandmiljøområdet med vandmiljøplaner.
Derfor må jeg sige til hr. Per Clausen allerede nu, og nu tager jeg alle de andre ting med også, at det jo er klart, at hr. Per Clausen ikke kan se nye initiativer.
Det er jo altid det, der er problemet.
Og når det nu er sådan, at OECD anbefaler det, som regeringen faktisk er i gang med på en lang række områder, er der vel ingen grund til at begynde at tage yderligere nye initiativer, når OECD egentlig er meget godt tilfreds med det, der foregår i Danmark.
Man snakker også om økonomien, grønne afgifter.
Danmark er et af de lande i verden, som har det mest udbyggede system med grønne afgifter eller det, man kalder grønne afgifter og energiafgifter, altså miljø- og energiafgifter, og der er nedsat en kommission, som skal kigge på skatteomlægninger.
Vi har en fin overvågning.
Det er rigtigt, som hr. Per Clausen og andre har sagt, at der på et tidspunkt så ud til at blive skåret ned på det område, men jeg går ud fra, at hvis man følger med på det her område, ved man også, at der er tilført miljøcentrene flere ressourcer, sådan så de faktisk kan udføre en bedre overvågning, end hvis der var blevet skåret ned på området.
Så det er da ustyrlig positivt.
Så har vi jo lavet en energiplan i relation til hele klimaproblematikken, en bred energiaftale - ja, nu er Enhedslisten ikke med, og det taler jo for sig selv, men alle andre partier er med - hvor vi skal udmønte alle de ting, der er blevet vedtaget der.
Så det er svært at se, at der ikke sker noget nyt.
Det, der er problemet i OECD's rapport, er, at man ikke har taget nogle af de nye ting med, og hr. Per Clausen burde ringe og fortælle dem, at det ikke var så smart.
De mangler at have den ene milliard kroner med, som vi har bevilget og den anden milliard kroner, som kommer senere.
Jeg skal på vegne af Venstre, Dansk Folkeparti, Det Konservative Folkeparti og Ny Alliance fremsætte følgende: Forslag til vedtagelse
»Folketinget konstaterer, at der i regeringsgrundlaget lægges op til en væsentlig miljøindsats på en lang række punkter, som OECD's anbefalinger vedrører, herunder bl.a. vand og natur.
- regeringen vil afsætte yderligere en milliard kroner til miljøindsatsen i perioden 2010-2013 - regeringen har nedsat en skattekommission, og - regeringen har iværksat et arbejde med opfølgning på infrastrukturkommissionens rapport.
Folketinget konstaterer videre, - at der er indgået et bredt politisk forlig på energiområdet - at der i finanslovaftalen for 2008 er afsat ekstra midler til miljø og sundhed, til friluftslivet og til nationalparker.
På den baggrund tager Folketinget miljøministerens redegørelse på miljøområdet til efterretning.
Folketinget opfordrer miljøministeren til at foretage en midtvejsevaluering af opfølgningen på OECD's anbefalinger og præsentere den for Folketinget inden udgangen af 2011.«